SK Úradný vestník Európskej únie C 115/1

VÝROČNÁ SPRÁVA O VYKONÁVANÍ STRATÉGIE EÚ NA BOJ PROTI NEDOVOLENÉMU HROMADENIU RUČNÝCH A ĽAHKÝCH ZBRANÍ A ICH MUNÍCIE A NEDOVOLENÉMU OBCHODOVANIU S NIMI — AKCIE V ROKU 2015

(2017/C 115/01)

OBSAH

Úvod 3

Medzinárodné akcie 3

Akcia 1: Účasť EÚ na druhom zasadnutí vládnych expertov Akčného programu Organizácie Spojených národov na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie 3

Akcia 2: iARMS – podpora vytvorenia a správy databázy na vyhľadávanie a sledovanie stratených, odcudzených, nezákonne predávaných a pašovaných strelných zbraní (iARMS) 3

Akcia 3: iTrace – celosvetový mechanizmus nahlasovania nedovolených ručných a ľahkých zbraní a iných nedovolených konvenčných zbraní a munície s cieľom znížiť nebezpečenstvo nedovoleného obchodovania s nimi 4

Akcia 4: Činnosť EÚ na podporu vykonávania Zmluvy o obchodovaní so zbraňami v rámci Európskej bezpečnostnej stratégie 5

Akcia 5: Podpora účinnej kontroly vývozu zbraní prostredníctvom podpory zásad a kritérií spoločnej pozície 2008/944/SZBP medzi tretími krajinami 6

Akcia 6: Boj proti nadnárodnému nedovolenému obchodovaniu so zbraňami prostredníctvom vykonávania Dohovoru Organizácie Spojených národov proti nadnárodnému organizovanému zločinu (UNTOC) a jeho protokolu o strelných zbraniach 6

Regionálne akcie 7

Akcia 7: Činnosti odzbrojenia a kontroly zbraní v juhovýchodnej Európe, ktoré vykonáva SEESAC (stredisko kontroly ručných a ľahkých zbraní v juhovýchodnej a východnej Európe) 7

Akcia 8: Projekt zameraný na ničenie munície a pozostatkov vojny v Bosne a Hercegovine (EXPLODE) 9

Akcia 9: Činnosti zamerané na zníženie rizika nedovoleného obchodovania s RĽZ v regióne Organizácie pre bezpečnosť a spoluprácu v Európe (OBSE) 10

Akcia 10: Fyzická bezpečnosť a riadenie zásob (PSSM) v záujme zníženia rizika nedovoleného obchodovania s ručnými a ľahkými zbraňami a ich muníciou v oblasti Sahelu 11

Akcia 11: Činnosti Regionálneho strediska pre ručné zbrane (RECSA) na podporu boja proti nedovolenému hromadeniu strelných zbraní a munície v Afrike 11

Akcia 12: podpora poskytovaná líbyjským orgánom pri zaisťovaní bezpečnosti zásob konvenčných zbraní a munície 11

Akcia 13: Podpora EÚ poskytovaná mandátu ECOWAS na dosiahnutie mieru, bezpečnosti a stability v regióne – pilotné programy zberu zbraní 12

Akcia 14: Podpora EÚ poskytovaná programu na kontrolu ľahkých a ručných zbraní v Strednej Amerike (CASAC) 12

Akcia 15: Podpora vykonávania bezpečnostných stratégií v Strednej Amerike v oblasti boja proti trestnej činnosti súvisiacej s ručnými a ľahkými zbraňami a ozbrojenému násiliu a predchádzania tejto činnosti a násiliu 13

Akcie v rámci dohôd/štruktúrovaných dialógov 13

Akcia 16: Problematika RĽZ v rámci politických dialógov s tretími krajinami a regionálnymi organizáciami a doložky o RĽZ 13

Akcie v rámci Európskej únie 14

Akcia 17: Iniciatívy Európskej komisie proti nedovolenému obchodovaniu so strelnými zbraňami 14

PRÍLOHA 16

Úvod

Táto správa o pokroku vo vykonávaní Stratégie EÚ na boj proti nedovolenému hromadeniu ručných a ľahkých zbraní (RĽZ) a ich munície a nedovolenému obchodovaniu s nimi sa vzťahuje na činnosť EÚ počas roka 2015 zameranú na podporu vykonávania akčného plánu uvedeného v tejto stratégii. Vypracovalo ju oddelenie ESVČ pre odzbrojenie, nešírenie, a kontrolu vývozu zbraní v spolupráci s ďalšími príslušnými útvarmi ESVČ a Európskej komisie.

EÚ počas obdobia, na ktoré sa vzťahuje táto správa, ďalej podporovala vykonávanie širokého spektra projektov zameraných na boj proti nedovolenému obchodovaniu s RĽZ a ich muníciou a ich nadmernému hromadeniu. EÚ tiež na všetkých viacstranných fórach, ako aj vo svojich politických dialógoch s tretími krajinami ďalej upozorňovala na mnohé otázky súvisiace s RĽZ a ich muníciou, a to v kontexte príslušných medzinárodných nástrojov, ako je Akčný program OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie, medzinárodný nástroj umožňujúci štátom včas a spoľahlivo odhaľovať a sledovať nedovolené ručné a ľahké zbrane (ITI) a Protokol OSN proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúci Dohovor OSN proti nadnárodnému organizovanému zločinu (protokol OSN o strelných zbraniach). Predchádzanie nedovolenému obchodovaniu so zbraňami je tiež jedným z kľúčových cieľov Zmluvy o obchodovaní so zbraňami (ATT), ktorá nadobudla platnosť 24. decembra 2014 a ktorá dopĺňa a posilňuje akčný program.

Správa zachováva štruktúru uvedeného akčného plánu stratégie EÚ pre RĽZ. Text, ktorý pochádza z akčného plánu, sa uvádza kurzívou a v rámčeku.

VYKONÁVANIE AKČNÉHO PLÁNU, KTORÝ JE SÚČASŤOU STRATÉGIE EÚ PRE RĽZ

Akčný plán:

1) Účinný multilateralizmus v záujme rozvoja univerzálnych, regionálnych a vnútroštátnych mechanizmov na boj proti dodávkam a destabilizačnému šíreniu RĽZ a ich munície

Medzinárodne

Presadzovať vykonávanie Akčného programu (AP) Organizácie Spojených národov na prevenciu a odstraňovanie nedovoleného obchodovania s ľahkými a ručnými zbraňami a boj proti nemu vo všetkých jeho aspektoch

Akcia 1: Účasť EÚ na druhom zasadnutí vládnych expertov Akčného programu Organizácie Spojených národov na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, boj proti nemu a jeho odstránenie (2. zasadnutie vládnych expertov AP, 1. – 5. júna 2015 v New Yorku).

EÚ sa aktívne zúčastnila na druhom zasadnutí vládnych expertov akčného programu. EÚ vo svojom vyhlásení poukázala na úlohu nového vývoja v oblasti technológii a navrhovania týkajúcich sa RĽZ s cieľom zlepšiť označovanie, evidovanie a sledovanie zbraní a konštatovala, že je pripravená podporovať projekty, v rámci ktorých sa konkrétne preskúmava potenciálne využitie nových technológií v záujme zaisťovania RĽZ. EÚ tiež uvítala, že medzinárodné spoločenstvo prehĺbilo úsilie o účinnejšie monitorovanie vykonávania zbrojných embárg, ako aj ďalšie zlepšovanie jeho diagnostickej kapacity v oblasti boja proti nedovolenému obchodovaniu s RĽZ a ich odkláňaniu. V tejto súvislosti privítala rezolúciu Bezpečnostnej rady OSN č. 2220 (2015) o ručných a ľahkých zbraniach prijatú 22. mája 2015. Okrem toho EÚ uvítala intenzívnejšiu výmenu informácií a vyšetrovaciu spoluprácu medzi orgánmi presadzovania práva vo vzťahu k medzinárodnému pohybu nedovolených strených zbraní, ako aj to, že sa vyvíja väčšie úsilie o vysledovanie nedovolených RĽZ a munície v regiónoch zasiahnutých konfliktom, a spomenula pritom databázy v rámci systému iARMS a mechanizmu iTrace (pozri nižšie).

Akčný plán: podporiť prijatie právne záväzného medzinárodného nástroja o sledovaní a označovaní RĽZ a ich munície.

Akcia 2: iARMS – podpora vytvorenia a správy databázy na vyhľadávanie a sledovanie stratených, odcudzených, nezákonne predávaných a pašovaných strelných zbraní (iARMS)

V rámci dlhodobej zložky nástroja EÚ na podporu stability a mieru EÚ naďalej poskytovala finančnú pomoc INTERPOL-u na vývoj a zavádzanie databázy na vyhľadávanie a sledovanie stratených, odcudzených, nezákonne predávaných a pašovaných strelných zbraní (iARMS) prostredníctvom systému Interpol I-24/7 s cieľom uľahčiť regionálnu a nadregionálnu výmenu informácií a spoluprácu pri vyšetrovaní medzi orgánmi presadzovania práva. Od decembra 2014 sa realizuje tretia fáza projektu, ktorá sa má ukončiť v decembri 2016, s cieľom upevniť výsledky dosiahnuté počas prvých dvoch fáz, posilniť globálne využívanie databázy iARMS a využiť synergie s príbuznými systémami v EÚ i mimo nej. K augustu 2015 vytvorilo účty pre úradníkov orgánov presadzovania práva 144 členských krajín INTERPOL-u a celkovo sa zaregistrovalo 1 619 užívateľských účtov. Do databázy sa vložilo 763 537 záznamov týkajúcich sa stratených, odcudzených, nezákonne predávaných alebo pašovaných strelných zbraní. Úradníci orgánov presadzovania práva vykonali 6 697 vyhľadávaní a predložili 4 296 žiadostí o vysledovanie prostredníctvom systému iARMS. Vyhľadávanie prinieslo 50 zhôd, z ktorých sa 5 potvrdilo a 45 bolo na jeseň 2015 predmetom vyšetrovania. Reagovalo sa na 872 žiadostí o vysledovanie. INTERPOL použil údaje zo systému iARMS na analýzu známych obchodných trás v Paname a mimo nej.

Účinnosť databázy závisí od presnosti obsahu a pravidelného využívania zo strany používateľov s náležitými zručnosťami. S cieľom zlepšiť kvalitu obsahu a systematické využívanie systému iARMS sa realizoval projekt odbornej prípravy pre užívateľov tohto systému zameraný na to, aby používatelia mohli v rámci databázy vykonávať špecifické úkony týkajúce sa vytvárania záznamov, aktualizácie, vyhľadávania, podávania správ a spravovania žiadostí o vysledovanie, ako aj a rôznych funkcií poskytovania technickej podpory. V rámci odbornej prípravy sa zrealizovalo sedem školení, pričom päť z nich boli regionálne odborné kurzy (v Kamerune pre západnú Afriku, v Salvádore pre Latinskú Ameriku, v Zimbabwe pre južnú Afriku a dva v Lyone pre Európu) a dve z nich boli vnútroštátne pracovné semináre (Portugalsko a Francúzsko).

Akčný plán: posilniť a podporiť sankčné mechanizmy a systémy ich kontroly

Akcia 3: iTrace – celosvetový mechanizmus nahlasovania nedovolených ručných a ľahkých zbraní a iných nedovolených konvenčných zbraní a munície s cieľom znížiť nebezpečenstvo nedovoleného obchodovania s nimi (rozhodnutie Rady 2013/698/SZBP (1) a rozhodnutie Rady 2015/1908/SZBP (2))

EÚ poskytuje od roku 2013 podporu mechanizmu iTrace, ktorý je celosvetovým mechanizmom nahlasovania nedovolených RĽZ a iných nedovolených konvenčných zbraní a munície, ktorý vykonáva spoločnosť Conflict Armament Research (CAR). Cieľom tohto systému je sledovať nedovolené RĽZ a muníciu prostredníctvom výskumu v teréne v regiónoch zasiahnutých konfliktom, v ktorých miestne orgány presadzovania práva často nemajú kapacity v oblasti sledovania. Spoločnosť CAR úzko spolupracuje s vládami, skupinami, ktoré sledujú vykonávanie sankcií OSN, a s operáciami na podporu mieru a poskytuje im technickú pomoc. Informácie o modeloch obchodovania a odkláňania, ktoré sa získali prostredníctvom mechanizmu iTrace, slúžia na zvýšenie účinnosti opatrení na kontrolu zbraní, akými sú kontrola vývozu zbraní a riadenie zásob. Cieľom tejto iniciatívy je identifikovať a zastaviť odkláňanie zbraní. Prostredníctvom mechanizmu iTrace sa tiež vyvíja úsilie o monitorovanie vykonávania Zmluvy o obchodovaní so zbraňami, poskytujú sa komplexné informácie na podporu skúmania vykonávania tejto zmluvy a posilňuje sa kapacita vlád jednotlivých štátov predvídať vplyv rozhodnutí o udelení licencií na vývoz zbraní.

V roku 2015 vykonala spoločnosť CAR prostredníctvom systému iTrace vyšetrovania v teréne v Stredoafrickej republike, Čade, Konžskej demokratickej republike (KDR), Kolumbii, Pobreží Slonoviny, Egypte, Iraku, Jamajke, Libanone, Líbyi, Mali, Mjanmarsku, Nepále, Nigeri, Somálsku, Somalilande, Južnom Sudáne, Sudáne, Sýrii, Spojených arabských emirátoch a v Ugande. Vyšetrovacie tímy CAR celkovo zdokumentovali viac ako 130,000 položiek (zbraní, munície, obalov, vozidiel a súvisiaceho materiálu). CAR tieto informácie nepretržite overuje a vkladá ich do systému iTrace.

Okrem toho v roku 2015 predstavila spoločnosť CAR systém iTrace na mnohých medzinárodných podujatiach v rôznych regiónoch sveta a mnohým subjektom vrátane:

— na konferencii o licenciách na vývoz zbraní, ktorú usporiadalo stredisko SEESAC v Tirane v Albánsku;

— misii UNSOM, Somálsko;

— misii UNMAS v Bamaku, Mali;

— Agentúre JIEDDA a Obrannej spravodajskej agentúre (DIA), Washington DC;

— Stimsonovmu centru pre globálnu bezpečnosť (Stimson Center for Global Security), Washington DC;

— vojenskej poradnej misii EÚ v rámci SBOP v Stredoafrickej republike (EUMAM RCA), Bangui;

— delegácii EÚ v Bejrúte;

— a prostredníctvom dvoch prezentácií aj na druhom zasadnutí vládnych expertov akčného programu.

Spoločnosť CAR tiež posilnila výmenu informácií so skupinami, ktoré monitorujú dodržiavanie sankcií OSN, pričom poskytla priamu pomoc šiestim skupinám. Tieto skupiny uviedli výstupy z projektu iTrace v štyroch nedávnych správach adresovaných Bezpečnostnej rade: Osoby a subjekty spojené s al-Káidou a (S/2014/815), skupina expertov pre KDR (S/2015/19), panel expertov pre Sudán (S/2015/31) a skupina expertov pre Pobrežie Slonoviny (S/2015/252).

Napokon, o vysielaniach spoločnosti CAR z terénu (Dispatches from the Field) sa vo veľkej miere informovalo v medzinárodných spravodajských médiách. Boli medzi nimi aj dve vysielania uverejnené počas obdobia, na ktoré sa vzťahuje správa: Zbrane Islamského štátu v meste Kobane, v ktorom sa podrobne informuje o zbraniach odobratých silám Islamského štátu, ktoré vyšetrovací tím spoločnosti CAR zdokumentoval na 48 miestach v meste Kobane a v okolí; a Zbrane a strelivo zhodené z lietadiel silám Sudánskej ľudovej oslobodzovacej armády v opozícii (SPLA-iO) v Južnom Sudáne, ktoré poskytuje dôkaz, že Sudán dodáva zbrane juhosudánskym povstaleckým silám.

EÚ potvrdila podporu pre druhú fázu projektu iTrace prostredníctvom nového rozhodnutia Rady (2015/1908/SZBP), ktoré sa prijalo 22. októbra 2015.

Akčný plán: podporiť posilňovanie kontrol vývozu a presadzovanie kritérií Kódexu správania pri vývoze zbraní.

Kontrola vývozu, dovozu, tranzitu a prekládky zbraní má rozhodujúci význam pri predchádzaní tomu, aby sa RĽZ odkláňali a používali na trestnú činnosť alebo terorizmus; v tomto ohľade je explicitný akčný program OSN. EÚ preto poskytuje štátom na ich žiadosť podporu s cieľom posilniť ich systémy kontroly transferov zbraní. Projektové činnosti sa uskutočňujú na celom svete a zahŕňajú pomoc pri navrhovaní právnych predpisov, odbornú prípravu a výmenu najlepších postupov medzi odborníkmi v oblasti kontroly vývozu. Vykonávateľom je nemecký Spolkový úrad pre kontrolu vývozu (BAFA), ktorému pomáhajú úradníci zodpovední za kontrolu vývozu z iných členských štátov EÚ. Medzinárodná norma pre kontrolu vývozu zbraní, ktorá sa používa na zvýšenie informovanosti v súvislosti so Zmluvou o obchodovaní so zbraňami. Prijímateľské krajiny v susedstve EÚ môžu tiež požiadať o pomoc, aby sa oboznámili so systémom EÚ v oblasti kontroly vývozu, pokiaľ ide o vojenský tovar podľa spoločnej pozície Rady 2008/944/SZBP (3).

Akcia 4: Činnosť EÚ na podporu vykonávania Zmluvy o obchodovaní so zbraňami v rámci Európskej bezpečnostnej stratégie (rozhodnutie Rady 2013/768/SZBP (4))

EÚ s cieľom prispievať k vykonávaniu a všeobecnému uplatňovaniu Zmluvy o obchodovaní so zbraňami prijala v roku 2013 ambiciózny program podpory pre krajiny, ktoré nie sú členmi EÚ. Tento program mnohým krajinám mimo EÚ na ich požiadanie pomáha pri posilňovaní ich systémov kontroly transferu zbraní v súlade s požiadavkami Zmluvy o obchodovaní so zbraňami. Projekt realizuje nemecký Spolkový úrad pre hospodárstvo a kontrolu vývozu (BAFA).

V roku 2015 sa uskutočnili návštevy zamerané na podporu vykonávania ATT na Jamajke (január), v Peru (máj), Senegale (február), Burkine Faso (júl), Ghane (júl), na Filipínach (január) a v Gruzínsku (september). Vo všetkých uvedených krajinách sa uskutočnila prvá návšteva zameraná na posúdenie potrieb s cieľom identifikovať prioritné oblasti spolupráce. Podporné tímy EÚ sa zišli s hlavnými vnútroštátnymi zainteresovanými stranami zapojenými do vykonávania ATT a v niektorých krajinách sa už stanovili vybrané prioritné oblasti a začali sa riešiť v rámci plánu pomoci, ktorým sa bude v dlhodobom horizonte riadiť spolupráca s EÚ.

Okrem návštev zameraných na podporu sa v rámci činností EÚ na podporu vykonávania ATT usporiadali štyri regionálne semináre:

— pre členské krajiny ECOWAS-u a päť susedných krajín (Mauritániu, Kamerun, Čad, Gabon a Rovníkovú Guineu) v Dakare 5. – 6. mája 2015;

— pre členské štáty Regionálneho centra OSN pre mier a odzbrojenie v Ázii a Tichomorí (UNRCPD) (okrem Tadžikistanu, Turkménska, Kazachstanu, Kirgizska a Uzbekistanu) v Manile 10. – 11. mája 2015;

— pre africké krajiny (okrem Mauritánie, Kamerunu, Čadu, Gabonu a Rovníkovej Guiney) v Pretórii 23. – 24. septembra 2015.

— V Togu sa v rámci ad hoc činností pre jednotlivé krajiny konal 15. – 16. októbra 2015 seminár zameraný na zvýšenie informovanosti poslancov o Zmluve o obchodovaní so zbraňami.

Začlenenie RĽZ do rozsahu pôsobnosti ATT je najvýznamnejším krokom a prísnejšie kontroly legálnych medzinárodných transferov RĽZ napríklad prostredníctvom prísnejších kontrol a zábezpek koncových používateľov, ako aj prostredníctvom opatrení na zmiernenie odkláňania môžu ďalej znížiť riziko odkláňania RĽZ na nezákonný trh. ATT teda doplní a posilní aj iné relevantné nástroje OSN, ako je akčný program a protokol OSN o strelných zbraniach.

Akcia 5: Podpora účinnej kontroly vývozu zbraní prostredníctvom podpory zásad a kritérií spoločnej pozície 2008/944/SZBP medzi tretími krajinami (rozhodnutie Rady 2012/711/SZBP (5) a rozhodnutie Rady 2015/2309/SZBP (6))

V decembri 2014 sa ukončilo vykonávanie rozhodnutia Rady 2012/711/SZBP o podpore činností Únie s cieľom presadzovať medzi krajinami zo susedstva EÚ kontrolu vývozu zbraní a zásady a kritériá spoločnej pozície 2008/944/SZBP. Nemecký Spolkový úrad pre hospodárstvo a kontrolu vývozu (BAFA) vykonával informačné činnosti v oblasti kontroly vývozu zbraní. Touto činnosťou sa nadviazalo na jednotnú akciu 2009/2012/CFSP. 10. decembra 2015 sa prijalo nové rozhodnutie Rady (2015/2309/SZBP) na podporu účinnej kontroly vývozu zbraní a Rada poverila jeho technickým vykonávaním úrad BAFA.

Cieľom tohto rozhodnutia je presadzovať účinnú kontrolu vývozu zbraní zo strany krajín, ktoré nie sú členmi EÚ, v súlade so zásadami stanovenými nielen v spoločnej pozícii 2008/944/SZBP, ale aj v Zmluve o obchodovaní so zbraňami a podporovať úsilie týchto krajín na vnútroštátnej a regionálnej úrovni tak, aby sa obchod s konvenčnými zbraňami stal zodpovednejším a transparentnejším. Medzi prijímateľské krajiny týchto činností patria krajiny juhovýchodnej Európy (Albánsko, Bosna a Hercegovina, Chorvátsko, bývalá Juhoslovanská republika Macedónsko, Čierna Hora a Srbsko); severoafrické stredomorské krajiny európskej susedskej politiky (Alžírsko, Egypt, Líbya, Maroko a Tunisko) a východoeurópske a kaukazské krajiny európskej susedskej politiky (Arménsko, Azerbajdžan, Bielorusko, Gruzínsko, Moldavská republika a Ukrajina).

Akčný plán: podporiť ratifikáciu protokolu proti nedovolenej výrobe strelných zbraní a obchodovaniu s nimi

Akcia 6: Boj proti nadnárodnému nedovolenému obchodovaniu so zbraňami prostredníctvom vykonávania Dohovoru Organizácie Spojených národov proti nadnárodnému organizovanému zločinu (UNTOC) a jeho protokolu o strelných zbraniach

Tento program sa podporil prostredníctvom dlhodobej zložky nástroja na podporu stability a mieru, ktorý sa venuje globálnym a nadregionálnym hrozbám a pôvodne bol známy ako nástroj stability. Vykonával ho Úrad Organizácie Spojených národov pre drogy a kriminalitu (UNODC), a to od marca 2011 do júla 2015, s cieľom predchádzať nadnárodnému nedovolenému obchodovaniu so strelnými zbraňami bojovať proti nemu prostredníctvom podpory ratifikácie a vykonávania protokolu o strelných zbraniach. Program sa sústredil na 8 krajín v západnej Afrike a 7 krajín v Južnej Amerike a poskytovala sa ním cielená legislatívna podpora krajinám zapojeným do projektu s cieľom pomôcť im pri zmene vnútroštátnych právnych predpisov alebo pri prijímaní nových predpisov na vykonávanie ustanovení protokolu o strelných zbraniach.

Projektom sa poskytla legislatívna pomoc piatim krajinám v západnej Afrike: Beninu, Burkine Faso, Mauritánii, Senegalu a Togu a piatim krajinám v Južnej Amerike: Argentíne, Bolívii, Ekvádoru, Paraguaju a Uruguaju, a to pri preskúmavaní a vypracúvaní vnútroštátnych právnych predpisov a niektorým z nich (Beninu, Senegalu, Togu a Mauritánii) pri finalizácii procesu navrhovania a predkladania zákona príslušným orgánom v záujme jeho následného legislatívneho prijatia. V Argentíne sa legislatívna pomoc zamerala na začlenenie trestného činu nedovoleného obchodovania do návrhu nového trestného zákonníka.

V oblasti budovania kapacít absolvovali úradníci orgánov presadzovania práva zo západnej Afriky (Senegal, Burkina Faso, Ghana, Benin a Togo) a Južnej Ameriky (Argentína, Bolívia, Brazília, Čile, Ekvádor a Paraguaj) odbornú prípravu v oblasti vyšetrovania a stíhania nedovoleného obchodovania so strelnými zbraňami. Prostredníctvom kurzov sa odborníkom pôsobiacim v oblasti trestného súdnictva poskytli náležite podložené poznatky pre základné zručnosti potrebné na vyšetrovanie nedovoleného obchodovania so strelnými zbraňami a ostatných trestných činov súvisiacich so strelnými zbraňami.

Okrem toho sa v rámci projektu dôsledne vynakladalo úsilie o spoluprácu s regionálnymi orgánmi a orgánmi občianskej spoločnosti, ako aj poslancami parlamentu, s cieľom zvýšiť povedomie o otázkach RĽZ a posilniť účasť občianskej spoločnosti na vykonávaní stratégií v oblasti strelných zbraní a jej dohľad nad ním. Pokračovala spolupráca s organizáciami občianskej spoločnosti, a to prostredníctvom ich zapojenia do činností právnej pomoci, ale aj prostredníctvom organizovania osobitných modulov odbornej prípravy pre MVO. UNODC taktiež pokračoval v zbere a analýze údajov o zaistených strelných zbraniach, ich súčastiach a komponentoch a munícii na účely vykonania štúdie o nedovolenom obchodovaní so zbraňami, ktorá sa iniciovala na konci roku 2013. Cieľom tejto štúdie je zlepšiť chápanie problému nedovoleného obchodovania so zbraňami, odhaliť možné trasy nedovoleného obchodu so strelnými zbraňami a identifikovať nové alebo vznikajúce trendy pri takomto nedovolenom obchodovaní, ako aj determinovať vzájomnú prepojenosť a nadnárodnú povahu tohto javu. Výsledná „Štúdia o nadnárodnej povahe trás a spôsoboch činnosti využívaných pri nedovolenom obchodovaní so strelnými zbraňami“ sa uverejnila na konci roku 2015 (7).

1) Účinný multilateralizmus v záujme rozvoja univerzálnych, regionálnych a vnútroštátnych mechanizmov na boj proti dodávkam a destabilizačnému šíreniu RĽZ a ich munície

Akčný plán: Regionálne mechanizmy

Osobitná projektová pomoc EÚ tretím krajinám a regionálnym organizáciám

a) Západný Balkán

Akcia 7: Činnosti odzbrojenia a kontroly zbraní v juhovýchodnej Európe, ktoré vykonáva SEESAC (Stredisko kontroly ručných a ľahkých zbraní v juhovýchodnej a východnej Európe) (rozhodnutie Rady 2013/730/SZBP (8))

Stredisko kontroly ručných a ľahkých zbraní v juhovýchodnej a východnej Európe (SEESAC) pracuje na posilňovaní kapacít národných a regionálnych zainteresovaných strán s cieľom kontrolovať a obmedzovať šírenie a zneužívanie ručných a ľahkých zbraní, a tým prispieť k vyššej stabilite, bezpečnosti a rozvoju v juhovýchodnej a východnej Európe. Stredisko SEESAC vyvíja činnosť v rámci mandátu, ktorý sa mu udelil prostredníctvom Rozvojového programu Organizácie Spojených národov (UNDP) a Rady pre regionálnu spoluprácu (RRS).

Rozhodnutie Rady 2013/730/SZBP bolo po jednotných akciách 2002/842/SZBP (9) a 2010/179/SZBP (10) už tretím predpisom na podporu činností kontroly RĽZ, ktoré realizuje stredisko SEESAC. Stredisko SEESAC vykonáva činnosti uvedené v súčasnom rozhodnutí Rady v Albánsku, Bosne a Hercegovine, bývalej Juhoslovanskej republike Macedónsko, Kosove (11), Moldavskej republike, Čiernej Hore a Srbskej republike.

Fyzická bezpečnosť a riadenie zásob zbraní (PSSM)

V roku 2015 ukončilo stredisko SEESAC úspešne proces inštalácie (začal sa v roku 2014) 19 bezpečnostných dverí v štyroch skladových priestoroch ministerstva obrany Bosny a Hercegoviny. Po hodnotiacej misii a návšteve na mieste, ktoré sa vykonali v Moldavskej republike, sa s ministerstvom obrany dohodlo, že sa začne modernizácia dvoch skladov munície/RĽZ v Kišiňove a Bulboace. V bývalej Juhoslovanskej republike Macedónsko pokračuje projekt zameraný na zlepšenie bezpečnostných podmienok dvoch skladových priestorov v mestách: Orman a Erebino. V marci 2015 sa v bývalej Juhoslovanskej republike Macedónsko úspešne zorganizoval päťdňový kurz fyzickej bezpečnosti a riadenia zásob zbraní (PSSM): jeho usporiadanie bolo dôležité nielen v záujme zvýšenia vedomostí o PSSM u zamestnancov zodpovedných za bezpečnosť zásob, ale aj v záujme posilnenia projektových investícií do modernizácie infraštruktúry v oblasti bezpečnosti skladovania. Okrem toho začalo stredisko SEESAC plánovať regionálnu odbornú prípravu v oblasti PSSM zameranú na zvýšenie kapacity personálu povereného riadením zásob RĽZ/munície.

Likvidácia nadbytočných RĽZ a ich munície

V prvej časti roku 2015 sa stredisku SEESAC doručilo konečné potvrdenie z ministerstva obrany Albánska, že prostredníctvom projektu sa zlikvidovalo 5 400 zbraní. Okrem toho sa v Čiernej Hore a Kosove s podporou strediska SEESAC zlikvidovalo 2 656 kusov ručných a ľahkých zbraní a 2 048 súčastí a komponentov, a to v dvoch samostatných akciách zameraných na likvidáciu zbraní pri príležitosti 9. júla – Medzinárodného dňa likvidácie strelných zbraní. Pokrok v činnostiach v rámci tejto zložky sa však v Moldavskej republike, Srbsku a bývalej Juhoslovanskej republike Macedónsko spomalil v dôsledku politickej nestability a/alebo personálnych zmien.

Zlepšenie označovania a sledovania RĽZ

Spôsobilosti v oblasti označovania a sledovania sa zlepšili v celom regióne. V Albánsku sa v rámci 6 policajných riaditeľstiev a 27 policajných staníc v celej krajine distribuovalo 56 počítačov, 56 UPS, 28 tlačiarní a 9 skenerov, pričom 72 používateľov bolo vyškolených v oblasti softvéru elektronických registrov zbraní. Monitorovacie návštevy, ktoré vykonalo stredisko SEESAC na 49 policajných staniciach v Albánsku, preukázali, že nový elektronický register zbraní funguje a že sa výrazne zlepšila evidencia zbraní zo strany polície. Okrem toho sa v rámci ôsmich seminárov usporiadaných v celom Kosove vyškolilo 166 policajných dôstojníkov v oblasti stálych operačných postupov (SOP) na sledovanie RĽZ.

V bývalej Juhoslovanskej republike Macedónsko sa poskytla podpora delegácii odborníkov ministerstva vnútra, aby mohli v praxi sledovať používanie elektronického registra strelných zbraní na rakúskom ministerstve vnútra, ako aj podpora pri riešení ich technických a legislatívnych otázok. Do Bosny a Hercegoviny sa dodal kompletný súbor požadovaného vybavenia a v súčasnosti sa používa.

Presadzovanie užšej regionálnej spolupráce v otázkach RĽZ

V Srbsku sa úspešne ukončilo uzatváranie zmlúv a inštalovanie vybavenia v balistickom laboratóriu vnútroštátneho forenzného centra (FNC) a v Belehrade sa usporiadalo 3. zasadnutie siete odborníkov juhovýchodnej Európy pre strelné zbrane (SEEFEN), na ktorom sa zišli odborníci na strelné zbrane z policajných útvarov, colných správ a prokuratúr. Sieť SEEFEN sa spolu s dvojročnou správou generálneho tajomníka OSN o RĽZ vyzdvihli ako príklady osvedčených postupov v oblasti presadzovania práva a vyšetrovacej spolupráce zameranej na výmenu informácií. Stredisko SEESAC posilnilo aj svoje strategické partnerstvá s EUROPOL-om a INTERPOL-om. Uskutočnil sa tiež Deň spoločnej aktivity strediska SEEFEN a EÚ, čo predstavuje dôležitý začiatok užšej spolupráce medzi regiónom juhovýchodnej Európy, EUROPOL-om a členskými štátmi EÚ.

V rozhodnutí Rady sa stredisku SEESAC poskytuje aj mandát na uľahčenie vytvárania regionálnych sietí pre strelné zbrane. Preto sa 4. regionálne zasadnutie komisie pre RĽZ konalo v Budve v Čiernej Hore. V máji začal SEESAC tvoriť súhrn právnych predpisov krajín juhovýchodnej Európy týkajúcich sa zbraní, ktorého cieľom je podporiť zosúladenie právnych predpisov v oblasti kontroly vývozu zbraní v juhovýchodnej Európe. Je verejne dostupný na internete v pôvodných jazykoch a v angličtine. Okrem toho sa v rámci projektu podporili: 1) dva výmenné pobyty medzi oddeleniami ministerstiev obrany Bosny a Hercegoviny a Albánska, ako aj albánskymi a kosovskými oddeleniami policajných služieb; 2) výmeny expertov medzi úradníkmi národných komisií pre RĽZ Bosny a Hercegoviny, Srbska a Čiernej Hory a zástupcami Moldavska z rôznych ministerstiev. Zasadnutia, ktoré sa konali v Moldavskej republike, poskytli moldavským úradníkom príležitosť získať nové poznatky a odborné znalosti o špecifických aspektoch kontroly zbraní, ako aj o zriadení vlastnej komisie pre RĽZ. Okrem toho sa v juhovýchodnej Európe začala vykonávať rodová analýza vnútroštátnych politických dokumentov v oblasti kontroly RĽZ.

Podporovať zber a registráciu RĽZ, ktoré nezákonne vlastnia obyvatelia v juhovýchodnej Európe.

V priebehu roka 2015 poskytovalo stredisko SEESAC ďalej podporu pri vykonávaní zberu RĽZ a pri informačných kampaniach na západnom Balkáne. Stredisko SEESAC v roku 2015 naďalej poskytovalo odbornú a technickú podporu Čiernej Hore a Srbsku, pokiaľ išlo o legalizáciu zbraní vlastnených verejnosťou, ako aj zber zbraní a informačné kampane. Obyvatelia Čiernej Hory vrátili od začiatku kampane približne 1 004 kusov strelných zbraní, 153 mín a výbušných zariadení, 577 zbraní a 14 963 kusov nábojov rôznych kalibrov. Z nezákonných tokov v Srbsku sa do konca kampane celkovo získalo 7 545 ručných a ľahkých zbraní a výbušných zariadení. V Srbsku okrem toho absolvovalo 200 zamestnancov polície odbornú prípravu zameranú na vykonávanie nového zákona o zbraniach a strelive a 13 novinárov z najdôležitejších médií z juhovýchodnej Európy absolvovalo školenie zamerané na identifikáciu RĽZ a munície.

Stredisko SEESAC uplatňovalo v rámci svojich činností kontroly RĽZ prístup zohľadňujúci rodové hľadisko. Súkromne vlastnené strelné zbrane (zákonne alebo nezákonne) na Balkáne výrazne prispievajú k domácemu násiliu: ako nástroj násilia so smrteľnými následkami najmä voči ženám, ale aj ako prostriedok spúšťania neozbrojeného domáceho násilia. Stredisko SEESAC aktívne podporuje rovnaké príležitosti pre ženy v orgánoch presadzovania práva a vytvorenie výlučne ženských policajných jednotiek, ktoré sa budú osobitne zaoberať domácim násilím. Pri zvyšovaní informovanosti o rizikách prechovávania zbraní doma a presadzovaní zodpovedného vlastníctva strelných zbraní („domáca PSSM“) získalo stredisko SEESAC skúsenosť, že rodové kampane zamerané na ženy boli pri dosahovaní želaných výsledkov oveľa úspešnejšie. S cieľom podporiť rodový prístup a presvedčiť strany zainteresované v oblasti kontroly zbraní zdôrazňuje stredisko SEESAC význam výskumu a údajov o rodovom vplyve ozbrojeného násilia a v záujme úspešnosti požaduje rodovú reakciu.

Akcia 8: Projekt zameraný na ničenie munície a pozostatkov vojny v Bosne a Hercegovine (EXPLODE)

Aj v roku 2015 sa ďalej vykonával nadväzujúci projekt v rámci zložky reakcie na krízy nástroja na podporu stability a mieru, ktorý sa zameriava na ochranu, bezpečnosť a rozvojové perspektívy jednotlivcov a miestnych komunít postihnutých náhodnými výbuchmi skladov munície v Bosne a Hercegovine. Odhadlo sa, že BaH má vyše 24 000 ton zásob vojenskej munície, z čoho viac ako 17 000 ton je chemicky nestabilných a predstavuje vysoké riziko nekontrolovaného výbuchu, ktorý by mohol viesť k zraneniam osôb, ako aj nepriaznivo ovplyvniť región. Ministerstvo obrany BaH nemá dostatok kapacít, spôsobilostí a finančných zdrojov na zabezpečenie dodržiavania príslušných noriem v skladoch a preto sa pri urýchľovaní odstraňovania a ničenia nevybuchnutého arzenálu a výbušných pozostatkov vojny, ako aj pri zaisťovaní vyššej bezpečnosti zásob spolieha na podporu EÚ a medzinárodnú pomoc.

Opatrenia realizované v rámci tohto projektu priniesli značný pokrok smerom k zníženiu zásob munície. V období medzi októbrom a decembrom 2015 sa s využitím kapacít a služieb spoločnosti obranného priemyslu Pretis zlikvidoval značný počet raketových systémov. Ako súčasť spoločného úsilia v rámci projektu EXPLODE a spoločnosti Pretis sa bezpečným a environmentálne neškodným spôsobom zlikvidovalo 4 641 kusov raketových systémov. Do konca realizácie projektu EXPLODE sa podniknú významné kroky zamerané na likvidáciu nadbytočných zásob nebezpečnej munície. Do konca augusta 2016 sa má zlikvidovať biely fosfor, komplexné raketové systémy a protitankové míny. Pod záštitou tohto projektu a jeho činnosti venovanej rozvoju kapacít sa činnosti počas roku 2015 zamerali na viac ako100 účastníkov a pritom sa partnerom projektu poskytli špecificky zamerané znalosti v oblasti riadenia zásob a zosúlaďovania ich postupov s medzinárodnými technickými usmerneniami pre muníciu. V rámci zložky modernizácie infraštruktúry sa v 68 zariadeniach vykonali zásahy týkajúce sa bezpečnosti. Zariadenia sa zmodernizovali a zosúladili s medzinárodnými bezpečnostnými normami. Okrem toho došlo k pokroku v závode na likvidáciu vojenskej munície TROM Doboj v zmysle bezpečnosti pri práci, rizika neplánovaných výbuchov, ako aj z hľadiska všeobecnej bezpečnosti. Projekt EXPLODE sa vykonával v úzkej koordinácii s činnosťami strediska SEESAC.

b) Región OBSE

Akcia 9: Činnosti zamerané na zníženie rizika nedovoleného obchodovania s RĽZ a nadmerného hromadenia týchto zbraní v regióne Organizácie pre bezpečnosť a spoluprácu v Európe (OBSE) (Rozhodnutie Rady 2012/662/SZBP (12))

Činnosti zamerané na zníženie rizika nedovoleného obchodovania s RĽZ a nadmerného hromadenia týchto zbraní v regióne Organizácie pre bezpečnosť a spoluprácu v Európe (OBSE) pokračovali aj počas obdobia, na ktoré sa vzťahuje táto správa.

Riadenie zásob

Pokiaľ ide o plánovanú modernizáciu týkajúcu sa bezpečnosti zásob konvenčných zbraní a munície v Kirgizsku, OBSE v nadväznosti na to, ako príslušné vnútroštátne inštitúcie prijali regulačný rámec na vykonávanie činností v tejto krajine, uzavrela ponukové konanie výberu spoločností na výstavbu a bezpečnostnú modernizáciu skladovacích priestorov v meste Koi-Taš (začala sa v auguste 2015) a rekonštrukciu troch existujúcich skladov (začala sa v septembri 2015).

Likvidácia nadbytočných RĽZ

V súvislosti s likvidáciou nadbytočných RĽZ sa v záujme toho, aby sa zabránilo ich odkloneniu na nedovolené obchodovanie, vyvíjala činnosť v Bielorusku a Kirgizsku. V Kirgizsku schválila vláda v auguste 2015 po roku skúmania a konzultácií nariadenie o likvidácii nadbytočných zbraní. Tento proces podporila OBSE tým, že usporiadala 5 okrúhlych stolov so všetkými príslušnými agentúrami v oblasti držby RĽZ v krajine a poskytla expertov na pomoc pri vypracúvaní tohto nariadenia. Uplatnenie nariadenia podliehalo vypracovaniu a prijatiu dvoch usmernení vlády (september – október 2015), po ktorom nasledovala samotná likvidácia nadbytočných zbraní v Kirgizsku (november 2015).

V Bielorusku, kde výsledkom konzultácie s ministerstvom obrany bola identifikácia približne 12 000 nadbytočných RĽZ, poskytne OBSE prostredníctvom UNDP v Bielorusku vybavenie na likvidáciu nadbytočných RĽZ. Po niekoľkých stretnutiach dosiahli OBSE a ministerstvo obrany dohodu o potrebnom vybavení a dohodlo sa, že OBSE poskytne ministerstvu obrany Bieloruska 3 plazmové rezačky chladené vzduchom, 3 zváračské stoly, 6 vysokozdvižných vozíkov, 3 lisy, 3 uhlové brúsky, 6 kotúčových píl a bezpečnostné vybavenie (bezpečnostné okuliare, chrániče sluchu/chrániče na zníženie hluku a zváracie prilby atď.). Obstarávanie tohto vybavenia bude vykonávať UNDP v Bielorusku. V Bielorusku sa projektové činnosti venované zlepšovaniu fyzickej bezpečnosti skladov RĽZ realizovali v dvoch veľkých skladoch zásob, ktoré sa nachádzajú v Homieli a Kolasave. Práce na inštalácii protipožiarneho výstražného zariadenia a bezpečnostných systémov v skladoch v Homieli sa takmer ukončili a jeden zo skladov RĽZ v Kolasave bol opravený. Uskutočnila sa medzinárodná súťaž na predkladanie ponúk týkajúcich sa prác na generálnej oprave jedného zo skladov RĽZ v Kolasave.

Označovanie, evidovanie a sledovanie

V oblasti zavádzania softvéru na inventarizáciu RĽZ sa s cieľom zlepšiť riadenie zásob, evidenciu a sledovanie zbraní na základe preskúmania žiadosti a spätnej väzby zo strany odborníkov v Bosne a Hercegovine, Bielorusku, Moldavskej republike a Tadžikistane finalizovala nová verzia softvéru. Aplikácia sa preložila do rumunského a tadžického jazyka. OBSE zorganizovala aj odbornú prípravu pre ozbrojené sily Bosny a Hercegoviny zameranú na používanie vyššej verzie aplikácie na evidenciu. Aplikácia sa predstavila aj ministerstvám obrany Gruzínska a Ukrajiny. Okrem toho sa na ministerstvo obrany Moldavskej republiky dodalo 30 počítačov a 30 tlačiarní a 13. – 17. júla a 19. – 23. októbra absolvovali príslušníci moldavských ozbrojených síl školenie zamerané na používanie aplikácie na evidenciu. Oddelenie informačných technológií na ministerstve obrany Gruzínska predložilo 25. septembra 2015 po úvodnom testovaní zoznam otázok týkajúcich sa rôznych funkcií tejto softvérovej aplikácie a požiadalo o školenie zamerané na jej používanie, ktoré sa poskytlo v októbri 2015. Ďalšia odborná príprava sa poskytla v novembri 2015 pracovníkom ministerstva obrany Tadžikistanu a v novembri 2015 sa v Kirgizsku konalo podujatie „školenie školiteľov“.

c) Afrika

Akcia 10: Fyzická bezpečnosť a riadenie zásob (PSSM) v záujme zníženia rizika nedovoleného obchodovania s ručnými a ľahkými zbraňami a ich muníciou v oblasti Sahelu (rozhodnutie Rady 2014/912/SZBP (13))

Rada Európskej únie prijala rozhodnutie 2014/912/SZBP, v ktorom sa plánuje 36-mesačný projekt, ktorý má spolufinancovať Úrad OSN pre otázky odzbrojenia (UNODA) a ktorý sa má vykonávať prostredníctvom Regionálneho centra OSN pre mier a odzbrojenie v Afrike (UNREC). Cieľom projektu je prispieť k bezpečnosti a stabilite v regióne Sahel poskytovaním pomoci pre Burkinu Faso, Čad, Mali, Mauritániu, Niger a Nigériu s cieľom predchádzať odkláňaniu zbraní a nedovolenému obchodovaniu s RĽZ a muníciou, ktoré vlastní štát, prostredníctvom zlepšenej PSSM. Jeho cieľom je predovšetkým podporiť cieľové krajiny v tvorbe moderných právnych predpisov, administratívnych postupov a praktických štandardných operačných postupov ako základu posilnenej fyzickej bezpečnosti a zlepšeného riadenia zásob (PSSM) v súlade s medzinárodnými normami najlepších postupov, a tiež sa ním bude priamo podporovať vykonávanie činností v oblasti riadenia zásob a bezpečnosti prostredníctvom obnovy skladovacích priestorov, likvidácie nadbytočných, zastaralých alebo nedovolených RĽZ a pilotným testovaním nových technológií. Vykonávanie týchto činností sa začalo v roku 2016.

Akcia 11: Činnosti Regionálneho strediska pre ručné zbrane (RECSA) na podporu boja proti nedovolenému hromadeniu strelných zbraní a munície v Afrike

Za využitia finančných prostriedkov z dlhodobej zložky nástroja na podporu stability a mieru pokračovala EÚ v realizácii projektu na podporu boja proti nedovolenému hromadeniu strelných zbraní a munície a obchodovaniu s nimi v Afrike, a to prostredníctvom Regionálneho strediska pre šírenie ručných a ľahkých zbraní v oblasti Veľkých jazier a Afrického rohu (RECSA) so sídlom v Nairobi. Týmto projektom sa prispelo k vykonávaniu zložky „mier a bezpečnosť“ spoločnej stratégie EÚ a Afriky. Po prvej fáze projektu, ktorá sa skončila v júni 2013 a ktorou sa okrem iného podporili inštitucionálne štruktúry a legislatívne kapacity v niekoľkých krajinách východnej Afriky, vstúpil projekt v júli 2013 do svojej druhej fázy, ktorej cieľom je zvýšiť spôsobilosť afrických krajín účinne vykonávať a koordinovať svoje úsilie proti šíreniu nedovolených RĽZ a obchodovaniu s nimi. Projekt pokračuje kombináciou činností budovania inštitucionálnych kapacít spojených s viacerými činnosťami účinného riadenia RĽZ (označovanie zbraní, evidencia, riadenie zásob a likvidácia) a získavania informácií. V rámci projektu sa tiež plánuje široká škála aktivít na zvyšovanie informovanosti, ako sú semináre a workshopy, na ktorých sa poskytujú informácie o všetkých aspektoch nairobského protokolu a ďalších príslušných medzinárodných normách, ako aj regionálnych a subregionálnych nástrojoch. Stredisko RECSA takisto poskytlo poradenstvo, a to ako súčasť návštev cieľových krajín zameraných na zvyšovanie informovanosti o politickom a právnom rámci boja proti šíreniu RĽZ, ako aj o zriaďovaní a spôsobe fungovania národných inštitúcií pre RĽZ, ako sú národné komisie pre RĽZ a národné kontaktné miesta. Stredisko RECSA tiež poskytlo podporu Konžskej republike a Malawi pri vypracúvaní národných akčných programov pre RĽZ. Okrem toho tiež stredisko RECSA poskytlo Ghane, Mali, Somálsku a Sudánu stroje na označovanie zbraní, ako aj odbornú prípravu zameranú na techniky označovania zbraní a príslušné softvéry Pobrežiu Slonoviny, Ghane, Rwande, Seychelám a Togu.

Akcia 12: Podpora poskytovaná líbyjským orgánom pri zaisťovaní bezpečnosti zásob konvenčných zbraní a munície (rozhodnutie Rady 2013/320/SZBP (14))

Rada prijala 24. júna 2013 rozhodnutie, že v rámci podpory EÚ poskytne líbyjským orgánom do 5 miliónov EUR na podporu ich úlohy zaistiť bezpečnosť svojich rozsiahlych zásob konvenčných zbraní a munície. Zámerom EÚ pri poskytnutí tejto podpory bolo pomôcť príslušným líbyjským orgánom zastaviť ďalšie nekontrolované šírenie konvenčných zbraní a munície, ktoré prispieva k vytváraniu neistoty v Líbyi, krajinách s ňou susediacich i v širšom regióne. Projekt bol prispôsobený zložitej politickej situácii a súvisiacim výzvam v Líbyi, ako aj potrebe zabezpečiť si osvojenie na vnútroštátnej úrovni a zaistiť zlepšenie postavenia miestnych partnerov. Plánovaná doba trvania projektu bola päť rokov. Vzhľadom na skutočnosť, že od júla 2014 sa výrazne zhoršila bezpečnostná situácia v Líbyi, sa žiaľ rozhodnutie Rady 2013/320/SZBP v septembri 2015 rozhodnutím Rady (SZBP) 2015/1521 (15) zrušilo.

Akcia 13: Podpora EÚ poskytovaná mandátu ECOWAS na dosiahnutie mieru, bezpečnosti a stability v regióne – pilotné programy zberu zbraní

S prihliadnutím na skutočnosť, že západná Afrika predstavuje prioritnú oblasť s ohľadom na šírenie RĽZ v dôsledku konfliktu v Líbyi, a na bezpečnostnú situáciu v Nigérii, a vzhľadom na uznanie naliehavej potreby komplexnej demobilizácie, odzbrojenia a reintegrácie v regióne rieky Mano a v sahelskom i saharskom regióne v záujme podpory Hospodárskeho spoločenstva západoafrických štátov (ECOWAS) pri vykonávaní dohovoru ECOWAS o ručných zbraniach, ich munícii a iných súvisiacich materiáloch sa v treťom štvrťroku 2014 začal vykonávať nový projekt financovaný zo zdrojov EÚ. Cieľom projektu je zozbierať všetky RĽZ a podporovať rozvojové projekty prostredníctvom posilňovania postavenia obyvateľov v pilotných komunitách nachádzajúcich sa vo vybraných regiónoch šiestich členských štátov ECOWAS. Tento trojročný projekt, ktorý sa bude vykonávať do roku 2017 a ktorý bude EÚ financovať sumou 5,56 milióna EUR, sa realizuje pod záštitou programu s názvom „Podpora EÚ poskytovaná mandátu ECOWAS na dosiahnutie mieru, bezpečnosti a stability v regióne“ a vykonáva sa prostredníctvom Rozvojového programu OSN (UNDP). Projektom sa budú vykonávať „pilotné programy zberu zbraní“ („Odzbrojenie a komunitný rozvoj“ alebo „Zbrane za rozvoj“) v dvoch zoskupeniach zahŕňajúcich 6 krajín, konkrétne severný Niger, Mali; Úniu povodia rieky Mano (západ Pobrežia Slonoviny; región Guiney Guinée forestiere; východ Libérie; severovýchod Sierry Leone), ktorými sa doplnia ďalšie iniciatívy, ktoré sa už vykonávajú v rámci stratégie EÚ pre bezpečnosť a rozvoj v regióne Sahel. Medzi činnosti projektu patrí zvyšovanie informovanosti spoločnosti o rizikách spojených s nedovoleným šírením ručných zbraní a s ozbrojeným násilím; posilňovanie kapacít bezpečnostných inštitúcií a komunít s cieľom zvyšovať bezpečnosť a predovšetkým nabádať k dobrovoľnému odovzdaniu/zberu zbraní výmenou za komunitné rozvojové projekty.

d) Stredná Amerika

Akcia 14: Podpora EÚ poskytovaná programu na kontrolu ľahkých a ručných zbraní v Strednej Amerike (CASAC)

EÚ pokračovala v realizácii projektu na podporu programu na kontrolu ľahkých a ručných zbraní v Strednej Amerike (CASAC). V septembri 2012 vstúpila podpora tohto projektu, ktorý sa predtým vykonával v rámci Rozvojového programu OSN, prostredníctvom dlhodobej zložky nástroja na podporu stability a mieru do druhej fázy, pričom partnerom pre jeho vykonávanie je Bezpečnostná komisia Stredoamerického integračného systému (SICA) a Inštitút vzdelávania pre udržateľný rozvoj (Instituto de Enseñanza para el Desarrollo Sostenibile). Návrh projektov sa zakladá na všeobecne prijímaných záveroch, že hybnou silou násilia v Strednej Amerike je obchodovanie s drogami, násilie medzi mladými ľuďmi a zločineckými skupinami široká dostupnosť nedovolených strelných zbraní. Hoci konkrétnym účelom oboch programov CASAC je riešenie nedovoleného obchodovania s RĽZ, projekt sa venuje aj súvisiacej organizovanej trestnej činnosti, ako je napr. pašovanie drog, osôb a vozidiel, a zahŕňa ju do väčšiny svojej odbornej prípravy a výskumu. Vo všeobecnosti je vplyv programu CASAC II väčšinou možné vnímať v právnych aspektoch presadzovania práva, pokiaľ ide o kontrolu RĽZ, vychádzajúc z toho, že zhabanie zbraní, ktoré sú v obehu v danom regióne, by viedlo nielen k zníženiu utrpenia, bolesti a traumy spôsobenej obetiam, ale aj k možnému oživeniu hospodárskeho rastu. Príspevok projektu EÚ k iniciatíve CASAC má za cieľ vytvoriť základy regionálnej štruktúry a dlhodobej stratégie na boj proti nedovolenému obchodovaniu so zbraňami v Strednej Amerike tak na vnútroštátnej, ako aj na regionálnej úrovni. Tento projekt sa realizuje v Strednej Amerike a susedných krajinách s osobitným dôrazom na 8 členských štátov systému SICA (Belize, Kostariku, Salvádor, Guatemalu, Honduras, Nikaraguu, Panamu a Dominikánsku republiku).

Program CASAC II presiahol rok pred ukončením projektu očakávané výsledky, pokiaľ ide o: i) posilnenú operačnú regionálnu spoluprácu v boji proti hromadeniu, vlastníctvu a pašovaniu RĽZ; ii) posilnené vnútroštátne jednotky kontroly zbraní a vyšetrovanie trestných činov, pokiaľ ide o systémy evidencie a kontrolu RĽZ, a to v záujme intenzívnejšej výmeny informácií na úrovni regiónu a monitorovania prepravy RĽZ, ktoré sa dosiahli prostredníctvom odbornej prípravy, technológie a dodávok vybavenia; iii) lepšiu koordináciu, štandardizáciu a vykonávanie medzinárodných, regionálnych a národných nástrojov týkajúcich sa RĽZ. Tieto ciele sa dosiahli vďaka súbehu viacerých činností, ktoré sa sústredili na všetky krajiny SICA:

— vnútroštátne kurzy zamerané na rozkladanie štruktúr, organizácií a sietí nedovoleného obchodovania s RĽZ v rámci bezpečnostnej stratégie pre Strednú Ameriku; identifikácia ručných zbraní a ich súčastí v batožine a nákladných kontajneroch; sledovanie pomocou systému iARMS, DNA a odtlačkov prstov;

— vnútroštátne prieskumy o nedovolenom obchodovaní so zbraňami a regionálne operácie týkajúce sa nedovoleného obchodovania s RĽZ (ORCA – Regionálne operácie kontroly zbraní (Operativos Regionales para Control de Armas)); tretia operácia ORCA viedla k zatknutiu 6 014 osôb a zhabaniu 13 003 zbraní, 101 383 kusov munície a 155 výbušnín;

— návrh vzorových právnych predpisov týkajúcich sa strelných zbraní a podpora činnosti 8 národných multidisciplinárnych komisií CNM Interpolu (národné úrady).

Akcia 15: Podpora vykonávania bezpečnostných stratégií v Strednej Amerike v oblasti boja proti trestnej činnosti súvisiacej s ručnými a ľahkými zbraňami a ozbrojenému násiliu a predchádzania tejto činnosti a násiliu

Európska únia od januára 2012 do júna 2015 finančne podporovala aj regionálny projekt „Podpora vykonávania bezpečnostných stratégií v Strednej Amerike v boji proti trestnej činnosti súvisiacej s ručnými a ľahkými zbraňami a ozbrojeným násilím a predchádzanie tejto trestnej činnosti“. Projekt sa zameral na 6 krajín Strednej Ameriky (Kostariku, Salvádor, Guatemalu, Honduras, Nikaraguu a Panamu) s cieľom prispievať k vykonávaniu bezpečnostnej stratégie pre Strednú Ameriku (ESCA) v rámci jej zložky boja proti trestnej činnosti a predchádzania ozbrojenému násiliu súvisiacemu s používaním RĽZ. Konkrétnejšie sa projekt sústredil na: i) podporu vypracovania akčného plánu vykonávania CASS na vnútroštátnej úrovni; ii) posilnenie národných komisií pre kontrolu RĽZ a predchádzanie ozbrojenému násiliu (CNM – Národná multidisciplinárna komisia (Comisión Nacional Multidisciplinar)); iii) podporu diskusie a výmenu skúseností v otázkach hraníc, pokiaľ ide o boj proti nedovolenému obchodovaniu so zbraňami; iv) vytvorenie monitorovacieho mechanizmu pre občiansku spoločnosť, aby dohliadala na záväzky štátov. Za vykonávacieho partnera projektu, ktorého hlavnými príjemcami sú: vlády krajín Strednej Ameriky, systém SICA, občianska spoločnosť v stredoamerických štátoch organizovaná v stredoamerickej sieti budovania mieru a ľudskej bezpečnosti (REDCEPAZ), bol určený Inštitút vzdelávania pre udržateľný rozvoj (IEPADES) (Instituto de Enseñanza para el Desarollo Sostenible). Projekt sa podporoval prostredníctvom nástroja na podporu stability a mieru.

Akčný plán:

1) Účinný multilateralizmus v záujme rozvoja univerzálnych, regionálnych a vnútroštátnych mechanizmov na boj proti dodávkam a destabilizačnému šíreniu RĽZ a ich munície V rámci dohôd/štruktúrovaných dialógov

Akcia 16: Problematika RĽZ v rámci politických dialógov s tretími krajinami a regionálnymi organizáciami a doložky o RĽZ

Otázky RĽZ sa zahrnuli do programu viacerých pravidelných politických dialógov EÚ s tretími krajinami a do programu spolupráce s regionálnymi organizáciami. Počas obdobia, na ktoré sa vzťahuje táto správa, viedol osobitný vyslanec pre nešírenie a odzbrojenie Jacek Bylica politické dialógy o nešírení zbraní a odzbrojení s Brazíliou, Egyptom a Ligou arabských štátov, Japonskom, USA, Izraelom a Kórejskou republikou. Usporiadal tiež niekoľko ďalších dvojstranných konzultácií s rôznymi subjektmi, a to aj popri podujatiach, akým bola napr. hodnotiaca konferencia Zmluvy o nešírení jadrových zbraní, ktorá sa v roku 2015 konala v New Yorku.

V súlade so závermi Rady o začlenení článku o RĽZ do dohôd medzi EÚ a tretími krajinami, ktoré sa prijali v decembri 2008, sa na tému začlenenia článkov o RĽZ do príslušných dohôd uskutočnili ďalšie rokovania s Kubou, Japonskom a Malajziou a v decembri sa začali rokovania s Arménskom. Rokovania okrem iného účinne prispievajú k zvyšovaniu informovanosti o politike EÚ v oblasti RĽZ, poskytujú priestor na zvyšovanie vzájomného pochopenia príslušných pozícií a pomáhajú nadväzovať budúce dialógy na politickej úrovni i na úrovni expertov. Pri týchto rozhovoroch sa tiež určujú možné oblasti ďalšej spolupráce a partnerské krajiny sa nabádajú, aby pri vykonávaní príslušných medzinárodných nástrojov v oblasti kontroly RĽZ dosiahli konkrétny pokrok.

Akčný plán:

1) Účinný multilateralizmus v záujme rozvoja univerzálnych, regionálnych a vnútroštátnych mechanizmov na boj proti dodávkam a destabilizačnému šíreniu RĽZ a ich munície

v rámci Únie

Akcia 17: Iniciatívy Európskej komisie proti nedovolenému obchodovaniu so strelnými zbraňami

V roku 2015 Komisia ďalej vykonávala opatrenia obsiahnuté v oznámení s názvom „Strelné zbrane a vnútorná bezpečnosť EÚ: ochrana občanov a boj proti nezákonnému obchodu“ (16), ktoré sa prijalo 21. októbra 2013.

Pokračuje tiež vykonávanie akčného plánu EÚ pre strelné zbrane na obdobie rokov 2014 – 2017, ktorý Rada prijala v decembri 2013. Europol zriadil kontaktné miesto pre boj proti nedovolenému obchodovaniu so strelnými zbraňami a pripravuje hĺbkovú analýzu tejto otázky a Európska policajná akadémia zorganizovala osobitné vzdelávacie kurzy zamerané na strelné zbrane.

Teroristické útoky v Paríži v novembri 2015 ukázali, že je naliehavo potrebné vyvíjať úsilie o vykonávanie Európskeho programu v oblasti bezpečnosti, ktorý sa prijal 28. apríla 2015 (17). Komisia urýchlila realizáciu opatrení súvisiacich s bojom proti terorizmu a radikalizácii, a najmä opatrení zameraných na riešenie problému nedovoleného obchodovania so strelnými zbraňami a výbušninami, ako aj ich používania. V týždni po parížskych útokoch prijala Komisia dva kľúčové návrhy právnych predpisov: revíziu smernice o strelných zbraniach 91/477/EHS (COM(2015) 750 final) (18) a vykonávacie nariadenie Komisie o deaktivácii strelných zbraní (EÚ) 2015/2403 (19) z 15. decembra 2015.

Komisia prijala 2. decembra 2015 akčný plán s cieľom posilniť boj proti nezákonnému obchodovaniu so zbraňami a výbušninami, ako aj ich používaniu (COM(2015) 624 final) (20). Tento rad opatrení sa zakladá na štyroch prioritách a stanovujú sa ním činnosti, ktoré je potrebné začleniť do doposiaľ navrhnutých činností, aby sa vyplnili medzery vo všetkých fázach presadzovania práva: posudzovanie nových hrozieb, čo najlepšie prispôsobené operačné činnosti, plné využívanie nástrojov na výmenu informácií a medzinárodná spolupráca.

V záujme posilnenia bezpečnosti výbušnín je naliehavou prioritou zabezpečiť úplné vykonávanie nariadenia Európskeho parlamentu a Rady (EÚ) č. 98/2013 (21) z 15. januára 2013 o prekurzoroch výbušnín, ktoré zabraňuje prístupu k nebezpečným chemickým látkam a umožňuje včasné policajné vyšetrovania podozrivých transakcií a iných udalostí. Na tento účel je dôležité posilniť úzku spoluprácu s členskými štátmi a angažovanosť v rámci dodávateľského reťazca prekurzorov. Komisia okrem toho plánuje pokročiť v preskúmavaní nariadenia pôvodne naplánovaného na rok 2017 a zvažuje ďalšie opatrenia na sprísnenie obmedzení a kontrol týkajúcich sa prekurzorov výbušnín.

Je tiež potrebné zvážiť vplyv nových technológií na prípadnú dostupnosť strelných zbraní a výbušnín. Komisia podporí komplexné hodnotenie vplyvu nových technologických inovácií v spolupráci s odvetvím výroby strelných zbraní a s príslušnými vnútroštátnymi agentúrami presadzovania práva. Ide o 3D tlačiarne, on-line predaj alebo riziko odklonenia zo zákonného obchodu.

Súčasťou akčného plánu je aj osobitná kapitola týkajúca sa vonkajšej činnosti a procesu rozširovania s cieľom riešiť spoluprácu s tretími krajinami a riziko odkláňania z týchto krajín. Komisia uvažuje o posilnení operačných činností so západobalkánskymi partnermi v súlade s akčným plánom pre strelné zbrane, ktorý sa prijal v roku 2014. Súčasná nestabilita v regióne Blízkeho východu a severnej Afriky, najmä dlhotrvajúce konflikty v Líbyi a Sýrii, viedla k prudkému zvýšeniu nedovoleného obchodovania so strelnými zbraňami v tomto regióne v posledných rokoch. Komisia už začala dialóg s cieľom preskúmať možnosti budúcej spolupráce s týmito krajinami, pretože náhly obrovský dopyt po strelných zbraniach v bezprostrednom susedstve EÚ predstavuje pre EÚ významnú dlhodobú bezpečnostnú hrozbu, ktorú je potrebné naliehavo riešiť. Osobitná pozornosť sa prikladá aj budúcemu dialógu s regiónom Sahel a Ligou arabských štátov, ako aj s medzinárodnými organizáciami.

(1) Ú. v. EÚ L 320, 30.11.2013, s. 34.

(2) Ú. v. EÚ L 278, 23.10.2015, s. 15.

(3) Ú. v. EÚ L 335, 13.12.2008, s. 99.

(4) Ú. v. EÚ L 341, 18.12.2013, s. 56.

(5) Ú. v. EÚ L 321, 20.11.2012, s. 62.

(6) Ú. v. EÚ L 326, 11.12.2015, s. 56.

(7) Štúdia UNOCD o strelných zbraniach v roku 2015.

(8) Ú. v. EÚ L 332, 11.12.2013, s. 19.

(9) Ú. v. EÚ L 289, 26.10.2002, s. 1.

(10) Ú. v. EÚ L 80, 26.3.2010, s. 48.

(11) Odkazy na Kosovo sa vykladajú v kontexte rezolúcie Bezpečnostnej rady č. 1244 (1999).

(12) Ú. v. EÚ L 297, 26.10.2012, s. 29.

(13) Ú. v. EÚ L 360, 17.12.2013, s. 30.

(14) Ú. v. EÚ L 173, 26.6.2013, s. 54.

(15) Ú. v. EÚ L 239, 15.9.2015, s. 142.

(16) COM(2013) 0716 final

(17) COM(2015) 185 final

(18) COM(2015) 0750 final

(19) Ú. v. EÚ L 333, 19.12.2015, s. 62.

(20) COM(2015) 624 final

(21) Ú. v. EÚ L 39, 9.2.2013, s. 1.